Hyökkääjä Samu Alanko palaa Vasaan Palloseuraan.

Jalkapalloliigan keskikastissa majaileva Vaasan Palloseura hankki takaisin oman kasvattinsa Samu Alangon, joka on pelannut viimeksi Itävallassa. Hyökkääjä Alanko, 20, teki vaasalaisseuran kanssa kauden 2020 loppuun asti ulottuvan sopimuksen. Sopimuksessa on optio kaudesta 2021.

– Samu oli meillä edustuksessa jo monta vuotta sitten ja pelasi nuorena miehenä ensimmäiset liigaminuuttinsakin ”Vepsussa”. Hänelle annettiin europeleissäkin mahdollisuus ja hän oli hyvin mukana joukkueessa jo silloin, VPS:n päävalmentaja Petri Vuorinen sanoi seuran verkkosivuilla.

Alanko siirtyi VPS:stä vuonna 2016 lainalle Ykkösessä pelanneen Pietarsaaren Jaron riveihin. Seuraavana vuonna matka jatkui Itävaltaan, missä hän pelasi First Vienna FC:ssä ja FK Austria Wienin reservijoukkueessa. Alanko joutuu odottamaan vielä siirtoikkunan aukeamista ja on pelikelpoinen 22. heinäkuuta Kuopion Palloseuraa vastaan.